
Pókközösségek szerkezetének összehasonlító vizsgálata a Néra-szurdok – Beusnica Nemzeti Parkban

A Néra-szurdok – Beusnica Nemzeti Park Erdély dél-nyugati részén, az Aninai-hegységben, Krassó-Szörény megyében található. Területe 36 758 hektár, ami egyben Natura 2000-es védett terület is (ROSCI 0031 és ROSPA 0020).
A mintavétel 2022. december - 2023. május időszakban zajlott talajcsapdázással. Összesen 30 talajcsapda került kihelyezésre hat élőhelyen, melyek közül három erdő (Szenesfalú, Néra- és Susara-szurdokok), három gyep (Alagutak, Bég-hídja, Római-híd). A begyűlt biológiai anyagot műanyag dobozokban, mintánként felcímkézve, 70%-os etil-alkohol-oldatban tároltuk. A különböző ízeltlábú-csoportok szétválogatása és a pókok faji színtű meghatározása binokuláris sztereómikroszkóp segítségével történt, változatos határozókulcsok alkalmazásával.
Összesen 842 pókot gyűjtöttünk, melyek közel 75%-a volt ivarérett. A faji szintig történő határozással 92 pókfaj jelenlétét mutattuk ki 22 családból. A leggyakoribb családok: Lycosidae, Agelenidae, Linyphiidae, Gnaphosidae, Liocranidae. Leggyakoribb fajok: Urocoras longispinus (Kulczyn'ski, 1897), Hahnia nava (Blackwall, 1841), Alopecosa farinosa (Herman, 1879), Apostenus fuscus (Westring, 1851). A gyakori fajok mellett hét Románia faunájára új fajt azonosítottunk: Atypus affinis Eichwald, 1830, Lathys heterophthalma Kulczyński, 1891, Kaemis carnicus Gasparo, 1995, Centromerus acutidentatus Deltshev, 2002, Silometopus bonessi Casemir, 1970, Walckenaeria stylifrons (O.P.-Cambridge, 1875), Zora manicata Simon, 1878, valamint néhány nagyon ritka fajt: Dysdera moravica, Řezáč, 2014, Harpactea decebali (Nae, 2021), Cryptodrassus hungaricus (Balogh 1935), Crosbyarachne silvestris (Georgescu, 1973), melyeket eddig egy-két alkalommal jeleztek.
Az egyes élőhelytípusok és azon belül az egyes élőhelyek pókközösségei jelentős eltérést mutattak. Mindez bizonyítja, hogy a pókok nagyon jó indikátor szervezetek, melyek nagyon érzékenyen jelzik az élőhelyek minőségét, azok közötti hasonlóságokat és különbségeket, valamint a szukcessziós folyamatok irányát.
Jelen kutatás eredményei alapján azt az általános következtetést lehet megfogalmazni, hogy a Néra-szurdok – Beusnica Nemzeti Park pókfaunájának jobb megismerése érdekében egy sokkal átfogóbb kutatásra lenne szükség, mely további faunára, esetleg tudományra új fajok kimutatását eredményezné, ami további érvként szolgálhat a védelem fontosságának és szükségességének az indoklására.



